**Navodila imetnikom škropilnic in pršilnikov za predpripravo naprave na pregled[[1]](#endnote-1)**

Imetnik naprave za nanašanje fitofarmacevtskih sredstev (FFS) (škropilnice, pršilniki) mora, preden napravo pripelje na pregled, očistiti napravo, odpraviti morebitne pomanjkljivosti in jo pripraviti za pregled. Na ta način bo prihranil stroške in čas sebi in ekipi preglednikov. Preglednik lahko opravi predhodni hitri pregled naprave in lahko naprave, ki ne izpolnjujejo spodaj navedenih zahtev, zavrne.

Imetnik naprave mora biti prisoten pri pregledu.

**Čiščenje**

Naprava mora biti čista.

Očiščeni morajo biti notranji deli škropilnice, filtri, sestavni deli filtrov in zunanje površine, posebno tisti deli, ki jim je lahko preglednik med pregledom naprave izpostavljen.

Rezervoar naprave mora biti napolnjen s čisto vodo do približno 1/3 celotne prostornine rezervoarja.

**Pogonski deli naprave**

Na pogonsko (kardansko) gred mora biti nameščena nepoškodovana PVC zaščita gredi - ščitnik.

Ščitnik kardanske gredi mora biti opremljena z varovalno verižico, ki je pripeta na traktor oz. napravo za nanašanje FFS tako, da preprečuje vrtenje ščitnika.

Premični ali vrteči se prenosni deli morajo delovati nemoteno, ne da bi jih kaj oviralo pri njihovem delovanju, varovala (ščitniki) morajo biti brezhibna.

Različni deli kardanske gredi, vezni členi in sistemi za blokiranje pregibnih delov škropilne naprave ne smejo kazati znakov prekomerne obrabe.

**Drugi premični deli naprave**

Na napravo morajo biti nameščena in morajo pravilno delovati vsa varovala oz. zaščite, predvidene za zaščito delavca.

Za zaščito preglednika naprave morajo biti na napravo nameščeni posebni varovalni elementi, ki jih naprava mora imeti za preprečevanja dostopa do gibljivih delov. Omenjeni elementi ne smejo onemogočiti pregleda delovanja naprave.

**Cevi in vodi za hidravlični prenos**

Cevi in ostali deli hidravličnega sistema ne smejo kazati znakov poškodb oz. znakov spuščanja olja. Hidravlične cevi ne smejo imeti znakov prelomov cevi ali poškodb zaradi drgnjenja s sosednjimi površinami, znakov prekomerne površinske obrabe, poškodb ali razpok.

Hidravlični ventili morajo biti dobro pričvrščeni, ne smejo kazati znakov korozije ali poškodb.

**Sestavni deli naprave in ogrodje**

Vsi sestavni deli, tudi ogrodje naprave, morajo biti v dobrem stanju brez nepopravljivih nepravilnosti, znakov korozij ali drugih pomanjkljivosti, ki bi lahko poslabšale stabilnost ali moč naprave.

Ta zahteva se nanaša tudi na priključni sistem naprave.

**Pregibni deli, ki se zaprejo**

Sistemi za blokiranje pregibnih delov naprave morajo zagotoviti, da le-ti ostanejo v predvidenem položaju tako med delom kot tudi med transportom.

**Ventilator**

**Splošno**

Če ima naprava ventilator (vseh vrst), mora le-ta biti v dobrem stanju in pravilno nameščen. Pri predhodnem pregledu preglednik predvsem ugotovi:

* ali ne manjkajo lopatice oziroma niso poškodovane,
* ali so vsi deli nepoškodovani, niso prekomerno obrabljeni ali zarjaveli in omogočajo varno delovanje,
* ali je nameščeno varovalo vetrnice.

Ventilator mora delovati pravilno pri imenskem delovnem razponu glede na hitrost pogona, brez nihanj zaradi morebitne neuravnoteženosti, brez trenj med ogrodjem in vetrnico ali napačne usmerjenosti lopatic.

**Vklop ventilatorja**

Če se ventilator vključi s posebno ročico ali s pomočjo hidravličnega ventila, ločeno od drugih delov naprave, morata omenjena sistema delovati brezhibno.

1. Pravilnik o zahtevah glede pravilnega delovanja naprav za nanašanje fitofarmacevtskih sredstev in o pogojih ter načinu izvajanja njihovih pregledov (UL RS, št. 101/13 in 36/19) in

   SIST EN ISO 16122-1:2015 Kmetijski in gozdarski stroji – kontrola škropilnikov v uporabi – 1. del: Splošno (ISO 16122-1:2015) [↑](#endnote-ref-1)